**POGODBA O OPRAVLJANJU STORITEV**

[KRAJ], [DATUM]

sklenjena med naslednjimi pogodbenimi strankami:

družba: **[FIRMA]**, [SEDEŽ], davčna številka [ŠTEVILKA], matična številka [ŠTEVILKA], ki jo zastopa [ime in priimek],

(v nadaljevanju: “naročnik”)

izvajalec: **[FIRMA]**, [SEDEŽ], davčna številka [ŠTEVILKA], matična številka [ŠTEVILKA], ki jo zastopa [ime in priimek],

(v nadaljevanju: “izvajalec”) in

zunanji sodelavec: [IME], [PRIIMEK], davčna številka [ŠTEVILKA], EMŠO [ŠTEVILKA]

(v nadaljevanju: “zunanji sodelavec”).

***Uvodne določbe***

**1. člen**

Pogodbene stranke uvodoma ugotavljajo, da:

* je naročnik revizijska družba, ki v okviru svojega delovanja na trgu opravlja dejavnost revidiranja računovodskih izkazov,
* je bil naročnik na seji skupščine družbe [●] (v nadaljevanju: “revidirani subjekt”) dne [●] imenovan za izvedbo revidiranja računovodskih izkazov za revizijsko obdobje – za poslovna leta od [●] do [●] (varianta: posamezni revizijski posel [●]),
* za izvedbo storitev revidiranja iz prejšnje alineje naročnik potrebuje storitve izvajalca, opredeljene v tej pogodbi,
* je izvajalec sposoben sodelovati z naročnikom pri izvedbi v 2. alineji tega člena opredeljenega revidiranja,
* pogodbeni stranki s to pogodbo urejata medsebojne pravice in obveznosti glede izvajanja storitev.

***Predmet pogodbe***

**2. člen**

Naročnik je revizijska družba, ki sme v skladu s četrtim odstavkom 5. člena Zakona o revidiranju (ZRev-2) izvajanje posameznih postopkov revidiranja poveriti tudi drugim osebam pod pogojem, da zanje veljajo pravila neodvisnosti in varovanja podatkov revizijske družbe ter je njihovo delo skrbno načrtovano in nadzirano s strani pooblaščenega revizorja, ki odgovarja za revizorjevo poročilo.

S to pogodbo se pogodbene stranke dogovorijo, da bo izvajalec v skladu s četrtim odstavkom 5. člena ZRev-2 sodeloval pri revidiranju računovodskih izkazov iz 2. alineje 1. člena te pogodbe, tj. izvajal posamezne postopke revidiranja v skladu z navodili naročnika, v zameno za plačilo, dogovorjeno s to pogodbo.

Pogodbene stranke so soglasne, da bo izvajalec za naročnika izvajal naslednje storitve:

* [●],
* [●],
* [●],
* in ostale storitve po navodilih naročnika.

***Cena storitve***

**3. člen**

(1. OPCIJA: Izvajalec je upravičen do fiksnega plačila za svoje storitve v višini [●] EUR brez vključenega DDV. Plačilo se izvede na podlagi računa izvajalca, ki ga bo izvajalec izdal po uspešno izdelanem revizorjevem poročilu o opravljeni reviziji računovodskih izkazov. Rok za plačilo računa je 7 dni po izdaji računa.)

(2. OPCIJA: Cena za storitve izvajalca po tej pogodbi znaša [●] EUR mesečno brez vključenega DDV. Plačilo se izvede na podlagi računa izvajalca, ki ga bo ta izdal mesečno za opravljeno delo v prejšnjem mesecu. Rok za plačilo računa je 7 dni po izdaji računa.)

(3. OPCIJA: Izvajalec je za svoje storitve upravičen do plačila po urni postavki [●] EUR/uro brez vključenega DDV. Izvajalec bo do 5. dne v mesecu naročniku v potrditev posredoval obračun opravljenih ur dela v prejšnjem mesecu. Naročnik bo v roku 5 dni po prejemu obračuna slednjega potrdil ali mu ugovarjal. Plačilo se izvede na podlagi računa izvajalca, ki ga bo izvajalec izdal po tem, ko bodisi naročnik potrdi prejeti obračun opravljanih ur dela bodisi naročnik in izvajalec dosežeta sporazum glede opravljenih ur dela. Rok za plačilo računa je 7 dni po izdaji računa.)

Do povišanja cene storitev po tej pogodbi lahko pride le v izjemnih primerih, za katere naročnikova pogodba o revidiranju računovodskih izkazov, sklenjena z revidiranim subjektom iz 2. alineje 1. člena te pogodbe, predvideva spremembo cene (npr. dodatno delo, povečanje prihodkov revidirane družbe, odpiranje dodatnih poslovalnic revidirane družbe, prestop v nov prag velikosti revidirane družbe). Če izvajalec ugotovi, da je zaradi nastanka navedenih izjemnih primerov za izvedbo storitev po tej pogodbi potrebno dodatno blago ali dodatne storitve, mora izvajalec o tem nemudoma pisno obvestiti naročnika.

Pogodbene stranke so soglasne, da kolikor v primerih iz prejšnjega odstavka s sklenitvijo pisnega aneksa k tej pogodbi ne dosežejo drugačnega dogovora glede povišanje cene, se cena storitev izvajalca po tej pogodbi poveča sorazmerno glede na povečanje (spremembo) cene naročnika iz temeljne pogodbe o revidiranju računovodskih izkazov, sklenjene z revidiranim subjektom iz 2. alineje 1. člena te pogodbe.

***Trajanje pogodbe***

**4. člen**

Ta pogodba se sklepa za določen čas in sicer za čas trajanja naročnikovega revidiranja po temeljni pogodbi o revidiranju računovodskih izkazov, sklenjeni z revidiranim subjektom iz 2. alineje 1. člena te pogodbe.

Izvajalec bo z izvajanjem storitev pričel dne [●].

Naročnik bo izvajalca o zaključku revidiranja računovodskih izkazov iz 2. alineje 1. člena te pogodbe pisno obvestil.

Ta pogodba lahko predčasno preneha v skladu z določili te pogodbe.

***Prenehanje pogodbe***

**5. člen**

Naročnik in izvajalec lahko to pogodbo odpovesta z odpovednim rokom 30 dni. Odpoved mora biti dana v pisni obliki. Odpovedni rok prične teči od dneva, ko nasprotna pogodbena stranka prejme pisno odpoved, poslano s priporočeno pošiljko. Izvajalec mora v odpovedi določiti način predaje revizijske dokumentacije in ostale dokumentacije, ki jo je dobil na podlagi izvajanje te pogodbe in jih je dolžan po prenehanju pogodbe vrniti.

Ta pogodba lahko preneha brez odpovednega roka v primeru, da se pogodbene stranke o prenehanju sporazumeta.

Ta pogodba preneha veljati, brez posebne odpovedi pogodbenih strank, v primeru odstopa od revidiranja (po temelji pogodbi o revidiranju računovodskih izkazov) ali razrešitve naročnika od revidiranja. O nastopu navedenega dejstva naročnik pisno obvesti izvajalca. Pogodba preneha, ko izvajalec prejme pisno obvestilo, poslano s priporočeno pošiljko.

**6. člen**

Nobena pogodbena stranka ne bo odgovorna za neizpolnitev obveznosti iz pogodbe, ki bi nastala zaradi višje sile. V primeru, da katera od pogodbenih strank svoje obveznosti iz te pogodbe ne more izpolniti zaradi višje sile, je dolžna o tem nemudoma obvestiti nasprotno stranko, pri čemer mora v obvestilu navesti tudi vzrok višje sile. Obvestilo mora biti v pisni obliki, poslano s priporočeno pošiljko na naslov nasprotne pogodbene stranke.

Višja sila so tisti nepredvidljivi in nepričakovani dogodki, ki niso odvisni od volje pogodbenih strank in jih stranki nista mogli ali morali pričakovati, preprečiti ali odkloniti.

Zaradi višje sile lahko vsaka pogodbena stranka zahteva spremembo pogodbe, lahko pa tudi odstopi od pogodbe. Pogodbeni roki se podaljšajo za čas trajanja višje sile, pogodbene stranke pa določijo nove roke s sklenitvijo pisnega dodatka k tej pogodbi.

***Medsebojne obveznosti in pravice***

**7. člen**

Izvajalec se zaveže, da bo ves čas trajanja te pogodbe dosegljiv za naročnika, kar vključuje dosegljivost tako preko mobilne telefonske številke, elektronske pošte in aplikacije za komuniciranje, za uporabo katere se bodo pogodbene stranke modra dogovorile.

Izvajalec lahko storitve iz te pogodbe opravlja na poljubni lokaciji, razen storitev, katerih izvedba je glede na njihovo naravo vezana na prostore revidiranega subjekta iz 2. alineje 1. člena te pogodbe, ki jih je izvajalec dolžan izvesti v prostorih revidirane družbe oziroma drugih prostorih po navodilu naročnika.

Za komunikacijo z naročnikom in tretjimi osebami bo izvajalec glede storitev, ki jih bo opravil v skladu s to pogodbo, uporabljal elektronski naslov z domeno naročnika, ki ga bo zagotovil naročnik.

**8. člen**

Izvajalec je dolžan naročnika sproti pisno obveščati o vseh okoliščinah, ki so mu znane ali bi mu morale biti znane, v zvezi z izvedbo storitev po tej pogodbi. Vsak mesec mora naročniku tudi dostaviti pisno poročilo o stanju izvedbe storitev.

Izvajalec na podlagi te pogodbe nima pravice zastopati naročnika in v njegovem imenu in za njegov račun sklepati pravnih poslov.

**9. člen**

Za izvajalca bo storitve po tej pogodbi izvajal naslednji delavec, zaposlen pri izvajalcu:

* [IME], [PRIIMEK], davčna številka [ŠTEVILKA], EMŠO [ŠTEVILKA] (v nadaljevanju: “zunanji sodelavec”).

Vse določbe, ki po tej pogodbi zavezujejo izvajalca, smiselno veljajo in zavezujejo tudi zunanjega sodelavca, ki se s podpisom te pogodbe s tem strinja.

Zunanji sodelavec je dolžan storitve izvajati osebno in samostojno s skrbnostjo dobrega strokovnjaka in po pravilih stroke. Pri izvajanju storitev po tej pogodbi je zunanji sodelavec vezan na navodila naročnika glede izvajanja del in ga v celoti zavezujejo navodila naročnika glede rokov izvedbe in vsebine revidiranja.

Posamezne naloge v zvezi z izvedbo storitev po tej pogodbi zunanjemu sodelavcu skrbno odreja naročnik. Naročnikov pooblaščeni revizor skrbno nadzira delo zunanjega sodelavca.

Zunanji sodelavec je dolžan preučiti določbe internih pravil naročnika glede upravljanja kakovosti v podjetjih.

Naročnik se zaveže zunanjega sodelavca uvesti v posel v skladu s pravili naročnika.

**10. člen**

Naročnik je dolžan izvajalcu omogočiti neomejen dostop do revizijske dokumentacije, ki jo poseduje naročnik in jo izvajalec potrebuje za izvedbo storitev po tej pogodbi.

Izvajalec izjavlja, da ga je naročnik seznanil z vsebino revizije in obsegom dela in se zavezuje storitve opraviti s skrbnostjo dobrega strokovnjaka v celoti in rokih, ki mu jih odredi naročnik.

Vso dokumentacijo, ki je bila izvajalcu posredovana za potrebe izvedbe storitev po tej pogodbi, je izvajalec dolžan v roku 10 dni po prenehanju te pogodbe izročiti naročniku in/ali jo uničiti ne glede na obliko, v kateri se nahaja.

***Varovanje osebnih podatkov in pogodbena podobdelava***

**11. člen**

Izvajalec je v razmerju do naročnika podobdelovalec osebnih podatkov.

Pogodbene stranke sporazumno ugotavljajo, da mora naročnik po temeljni pogodbi o revidiranju računovodskih izkazov, sklenjeni z revidiranim subjektom iz 2. alineje 1. člena te pogodbe, zagotoviti, da izvajalec v celoti spoštuje določila temeljne pogodbe o revidiranju računovodskih izkazov. Naročnik (obdelovalec) je dolžan izvajalca (podobdelovalca) zavezati k zaupnosti na najvišji možni stopnji na enak način kot je skladno s temeljno pogodbo o revidiranju računovodskih izkazov zavezan sam (28. člen Splošne uredbe o varstvu podatkov in določila te pogodbe).

Naročnik bo izvajalca seznanil s svojimi dolžnostmi glede varovanja osebnih podatkov iz temeljne pogodbe o revidiranju računovodskih izkazov, izvajalec pa v pisni izjavi, katere vzorec je priloga k tej pogodbi (Priloga 1) izjavi in potrdi, da ga je naročnik s svojimi dolžnostmi seznanil in da se zavezuje, da bo varoval osebne podatke v enaki meri kot naročnik.

Izvajalec sme opravljati posamezna opravila v zvezi z obdelavo osebnih podatkov v okviru pooblastil naročnika in osebnih podatkov ne sme obdelovati za noben drug namen.

Pri izvajanju storitev po tej pogodbi mora izvajalec spoštovati predpise glede varstva osebnih podatkov.

Izvajalec se lahko seznani s osebnimi podatki naročnikovih strank ali tretjih oseb le v obsegu, potrebnem za izvajanje storitev po tej pogodbi in jih lahko obdeluje izključno za ta namen. Izvajalec bo z osebnimi podatki ravnal skrbno in bo zagotavljal njihovo varovanje skladno s pravili Splošne uredbe o varstvu podatkov (GDPR) in vsakokrat veljavnega zakona, ki ureja varovanje osebnih podatkov.

Izvajalec se zavezuje, da:

* osebnih podatkov ne bo uporabljal za drug namen, kot za izvajanje storitev po tej pogodbi,
* bo na zahtevo naročnika sodeloval in posredoval vse informacije za zagotavljanje pravic posameznikov, katerih osebni podatki se obdelujejo,
* bo zagotavljal spremljanje varnosti osebnih podatkov in v primeru ugotovljenih razlogov za povečano tveganje za varnost osebnih podatkov ali v primeru kršitve takoj o tem obvestil naročnika in izvedel vse potrebne ukrepe za odpravo ali zmanjšanje nastalih tveganj na najmanjšo možno mero,
* bo v primeru suma ali zaznave kršitve varnosti osebnih podatkov (npr. uničenje podatkov, vdor v informacijski sistem ali v prostore izvajalca, nepooblaščen dostop, itd.) o tem takoj oziroma v najkrajšem možnem času, obvestil naročnika ter nemudoma ukrepal skladno s 33. in 34. členom Splošne uredbe o varstvu podatkov,
* bo po izpolnitvi pogodbenih obveznosti med naročnikom in izvajalcem ali v primeru spora ali v primeru prenehanja sodelovanja med pogodbenima strankama iz kateregakoli razloga, nemudoma posredoval naročniku vse osebne podatke na ustreznem nosilcu podatkov in v obliki, da jih bo naročnik lahko uporabil za nadaljnje obdelovanje, vse morebitne varnostne ali druge kopije osebnih podatkov pa bo uničil. Drugače bo ravnal le na podlagi pisnih navodil naročnika ali zaradi izpolnjevanja obveznosti na podlagi veljavnih predpisov,
* bo obvestil upravljavca, če bo menil, da je določeno navodilo iz pogodbe ali na njegovi podlagi v nasprotju z določbami zakona, ki ureja varstvo osebnih podatkov, in
* bo spoštoval vse ostale obveznosti, ki jih predpisuje GDPR in vsakokrat veljaven zakon, ki ureja varstvo osebnih podatkov.

Izvajalec se zaveže, da bo osebne podatke, s katerimi ga bo seznanil naročnik in s katerimi se bo seznanil pri izvajanju storitev po tej pogodbi, hranil na nosilcu podatkov, zaščitenim z geslom, če bodo podatki v elektronski obliki, oziroma v prostoru, v katerega je preprečen dostop nepooblaščenim osebam, če bodo podatki v fizični obliki.

Izvajalec ne sme brez pisnega dovoljenja posredovati ali hraniti ali drugače obdelovati osebnih podatkov naročnika izven EU območja (v tretje države) ali posredovati podatke mednarodni organizaciji. Naročnik lahko zavrne izdajo pisnega dovoljenja za prenos podatkov v tretje države ali mednarodno organizacijo, če mu izvajalec ne uspe izkazati ustrezno raven varstva podatkov na enakovredni ravni, kot ga zagotavlja GDPR in drugi predpisi v Republiki Sloveniji.

***Varovanje zaupnih podatkov***

**12. člen**

Izvajalec je dolžan kot zaupne varovati vse podatke, dejstva in okoliščine, za katere je izvedel pri izvajanju storitev po tej pogodbi.

Poslovodstvo izvajalca, družbeniki, delničarji ali člani organov nadzora izvajalca, drugi zaposleni oziroma osebe, ki so jo jim na kakršnikoli način dostopni zaupni podatki iz prejšnjega odstavka, teh podatkov ne smejo sporočati tretjim osebam, niti jih sami izkoriščati ali omogočiti da bi jih izkoriščale tretje osebe.

Dolžnost varovanja zaupnih podatkov zavezuje osebe iz prejšnjega odstavka tudi po prenehanju veljavnosti te pogodbe (trajna dolžnost varovanja zaupnih podatkov).

Dolžnost varovanja zaupnih podatkov preneha veljati zgolj v primerih, izrecno naštetih v četrtem odstavku 38. člena ZRev-2.

***Neodvisnost in nepristranskost***

**13. člen**

Izvajalec izvaja storitve po tej pogodbi neodvisno, nepristransko ter v skladu s pravili revidiranja. Izvajalec je sicer vezan na navodila naročnika, ki pa jih ni dolžan upoštevati, če so navodila v nasprotju s pravili o revidiranju.

Izvajalec, njegovi zaposleni in z njimi povezane osebe lahko neposredno ali posredno vplivajo na rezultat revidiranja, zato morajo biti neodvisni od revidiranega subjekta iz 2. alineje 1. člena te pogodbe in ne smejo posegati v sprejemanje odločitev revidiranega subjekta.

Neodvisnost se zagotovi v obdobju, ki ga zajemajo računovodski izkazi, ki se revidirajo, in v obdobju, v katerem velja ta pogodba.

***Prepoved konkurence***

**14. člen**

Naročnik se zavezuje, da ne bo posredno ali neposredno ponudil zaposlitve zunanjemu sodelavcu ali drugim zaposlenim pri izvajalcu, ki sodelujejo pri izvedbi del po tej pogodbi, v celotnem času trajanja te pogodbe in še 24 mesecev po njenem prenehanju, brez predhodnega soglasja izvajalca. Če naročnik krši določbo tega odstavka, je dolžan izvajalcu plačati pogodbeno kazen 10.000,00 EUR v roku 5 delovnih dni po tem, ko izvajalec izve za kršitev.

V času veljavnosti te pogodbe, v primeru predčasnega prenehanja pa do trenutka, do katerega bi pogodba veljala v primeru, da do predčasnega prenehanja ne bi prišlo, izvajalec ne sme brez pisnega soglasja naročnika (i) za svoj račun ali za račun tretje osebe izvajati storitev, ki so predmet te pogodbe, (ii) sodelovati pri projektih, ki predstavljajo konkurenco projektom, ki so predmet te pogodbe in (iii) pogodbeno sodelovati s tretjimi osebami, ki na trgu opravljajo dejavnost, konkurenčno dejavnostim naročnika. Prepoved velja tudi za izvajanje katerekoli storitve, ki bi po svoji naravi lahko predstavljala konkurenco naročniku. V primeru kršitve obveznosti iz tega odstavka je izvajalec dolžan naročniku plačati pogodbeno kazen v višini 10% plačila, ki ga je izvajalec prejel po tej pogodbi do kršitve. Kolikor bi škoda, nastala v posledici kršitve obveznosti iz tega odstavka, presegala dogovorjeno pogodbeno kazen, ima naročnik pravico zahtevati povrnitev celotne škode.

***Poslovna skrivnost***

**15. člen**

Določbe te pogodbe, kot tudi vsi podatki, vezani na izvajanje te pogodbe (zlasti podatki o revidiranem subjektu in podatki iz revizijske dokumentacije o projektih, poslovnih partnerjih, cenah, rabatih, plačilnih pogojih, obsegu poslovanja, zastavljenih ciljih poslovanja, načrtovanih produktih, osebnih okoliščinah strank in poslovnih partnerjev revidiranega subjekta, itd.), s katerimi se bo izvajalec seznanili v času izvajanja te pogodbe, predstavljajo poslovno skrivnost in jih izvajalec brez izrecnega pisnega soglasja naročnika in revidiranega subjekta ne sme razkrivati tretjim osebam ali uporabiti za druge, poslovne ali neposlovne, namene kot za uveljavljanje pravic in izpolnjevanje obveznosti iz te pogodbe.

Izvajalec je vse poslovne skrivnosti dolžan varovati ves čas trajanja te pogodbe in tudi po prenehanju veljavnosti pogodbe (trajna dolžnost varovanja poslovne skrivnosti). Izvajalec ne sme znanja in poznanstev, ki jih je pridobil v zvezi s predmetno pogodbo, prenesti na nobeno tretjo osebo niti ga ne sme uporabljati pri delu za drugega naročnika, delodajalca ali pri delu za svoj račun.

Izvajalec se zaveže, da ne bo fotokopiral listin in dokumentov, ki jih bo dobil v okviru opravljanja storitev po tej pogodbi, brez izrecnega pisnega dovoljenja naročnika in revidiranega subjekta. Prav tako nobenih listin ali dokumentov ne sme odnašati s sedeža ali drugih prostorov revidiranega subjekta, razen kolikor je to potrebno za izvajanje storitev po tej pogodbi ali če naročnik in revidirani subjekt s tem pisno soglašata.

Izvajalec se zaveže, da ne bo presnemaval nobenih programov, datotek ali česa podobnega, razen če bo to nujno potrebno za izvajanje storitev po tej pogodbi. Prav tako programov, datotek ali česa podobnega ne bo odnašal s sedeža ali drugih prostorov revidiranega subjekta, razen če bo to nujno potrebno za izvajanje storitev po tej pogodbi.

Če izvajalec krši določila tega člena, je dolžan naročniku plačati pogodbeno kazen 10.000,00 EUR v roku 5 delovnih dni po tem, ko naročnik izve za kršitev.

***Protikorupcijska klavzula***

**16. člen**

Izvajalec ne sme zahtevati ali sprejemati denarnih in nedenarnih daril ali uslug od revidiranega subjekta iz 2. alineje 1. člena te pogodbe ali od katerega koli subjekta, povezanega s tem revidiranim subjektom. Navedena obveznost ne velja, če bi nepristranska, razumna in obveščena tretja stran zadevno vrednost ocenila kot zanemarljivo.

Če pri tej pogodbi kdo v imenu ali na račun druge pogodbene stranke, predstavniku, posredniku ali podpisniku revidiranega subjekta obljubi, ponudi ali da kakšno nedovoljeno korist za pridobitev posla, za sklenitev posla pod ugodnejšimi pogoji, za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je revidiranemu subjektu povzročena škoda ali je omogočena pridobitev nedovoljene koristi predstavniku, posredniku ali podpisniku pogodbe s strani revidiranega subjekta ali s strani pogodbene stranke te pogodbe, ali je takšna pridobitev omogočena pogodbeni stranki, je ta pogodba nična.

***Pisna izjava***

**17. člen**

Izvajalec in zunanji sodelavec vsak podpiše pisno izjavo (vzorec izjave je Priloga 1 k tej pogodbi), s katero izjavljata, potrjujeta in se zavezujeta zlasti, da:

* je naročnik zunanjega sodelavca/izvajalca uvedel v posel v skladu s pravili naročnika in pravili o revidiranju,
* je zunanji sodelavec/izvajalec preučil določbe internih pravil naročnika glede upravljanja kakovosti v podjetjih, da jih pozna in se z njimi strinja,
* je naročnik seznanil zunanjega sodelavca/izvajalca s svojimi dolžnostmi glede varovanja osebnih podatkov iz temeljne pogodbe o revidiranju računovodskih izkazov in se zavezuje, da bo varoval osebne podatke v enaki meri kot naročnik.

***Odgovornost izvajalca za škodo***

**18. člen**

Izvajalec je dolžan naročniku povrniti vso škodo, ki jo je bil naročnik dolžan plačati revidiranemu subjektu zaradi kršitev pravil o revidiranju, določenih z ZRev-2, ki jih je storil izvajalec, v skladu s tretjim odstavkom 57. člena Zakona o gospodarskih družbah (ZGD-1).

***Končne določbe***

**19. člen**

Če bi bila ali postala katera od določb te pogodbe v celoti ali deloma neveljavna ali neizvedljiva ali, če bi bila v pogodbi pravna praznina, to ne vpliva na ostala pogodbena določila. Pogodbene stranke so sporazumne, da se namesto neveljavne ali neizvedljive ali neobstoječe določbe, uporablja določba veljavne zakonodaje Republike Slovenije.

Morebitne spore iz te pogodbe in v zvezi s to pogodbo bodo pogodbene stranke poskušale rešiti sporazumno, kolikor to ne bo mogoče, je za reševanje sporov pristojno stvarno pristojno sodišče v [●].

**20. člen**

Pogodba je sklenjena v treh izvodih, od katerih vsaka pogodbena stranka prejme en izvod, veljati pa začne s podpisom vseh pogodbenih strank.

Morebitne spremembe in dopolnitve te pogodbe so veljavne le, če so med pogodbenimi strankami sklenjene v pisni obliki.

Za naročnika: Za izvajalca:

Ime: Ime:

Naziv: Naziv:

Za zunanjega sodelavca:

Ime:

Naziv:

Priloga:

* Priloga 1 – pisna izjava

Spodaj podpisani \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**izrecno potrjujem in izjavljam, da**

* je družba [FIRMA], [SEDEŽ] kot izvajalec z družbo [FIRMA], [SEDEŽ] kot naročnikom sklenila pogodbo o opravljanju storitev z dne [●] in da to izjavo dajem v skladu z določbami te pogodbe, po kateri bom za omenjenega naročnika opravljal storitve revidiranja računovodskih izkazov revidiranega subjekta [FIRMA], [SEDEŽ],
* sem v skladu z določili 44. člena Zakona o revidiranju (ZRev-2) oseba, ki je neodvisna od revidiranega subjekta iz prejšnje alineje in da ne bom posegal v sprejemanje odločitev revidiranega subjekta,
* me je naročnik uvedel v posel v skladu s pravili naročnika in pravili o revidiranju,
* sem preučil določbe internih pravil naročnika glede upravljanja kakovosti v podjetjih, da jih poznam in se z njimi strinjam,
* me je naročnik seznanil s svojimi dolžnostmi glede varovanja osebnih podatkov iz temeljne pogodbe o revidiranju računovodskih izkazov in se zavezujem, da bom varoval osebne podatke v enaki meri kot naročnik,
* se zavedam svoje odgovornosti v primeru, da kršim pravila o revidiranju,
* bom trajno varoval zaupne podatke in poklicne skrivnosti, za katere bom izvedel pri izvajanju storitev iz 1. alineje.

V [●], dne [●].

[Ime in priimek, funkcija]

\_\_\_\_\_\_\_\_\_\_\_\_\_\_\_\_\_\_\_\_\_